Genre: Information/Explanation

Davčna olajšava za zaposlovanje brezposelnih <p/> Če zaposlite brezposelne, mlajše od 26 let ali starejše od 55 let, ki so bili pri nas najmanj pol leta prijavljeni med brezposelnimi, zanje lahko uveljavljate olajšavo v obliki znižanja vaše davčne osnove. <p/> Ugodnosti za zaposlitev brezposelnih <p/> Kdo lahko uveljavlja olajšavo? <p/> Davčno olajšavo za zaposlovanje lahko uveljavljate: <p/> zavezanci po Zakonu o davku od dohodkov pravnih oseb ali <p/> zavezanci po Zakonu o dohodnini, <p/> ki na novo in za nedoločen čas zaposlite brezposelne osebe iz opredeljenih skupin, na podlagi pogodbe o zaposlitvi po Zakonu o delovnih razmerjih. <p/> Kolikšna je olajšava? <p/> Zakon o davku od dohodkov pravnih oseb: <p/> Olajšavo uveljavljate kot znižanje davčne osnove v višini 45 % plače zaposlene osebe, vendar največ v višini davčne osnove. <p/> Olajšavo lahko uveljavljate za prvih 24 mesecev zaposlitve osebe v davčnem letu zaposlitve in naslednjih davčnih letih do poteka 24 mesecev. <p/> Zakon o dohodnini: <p/> Olajšavo uveljavljate kot znižanje davčne osnove v višini 45 % izplačane plače zaposlene osebe (I. bruto). <p/> Olajšavo lahko uveljavljate za prvih 24 mesecev zaposlitve osebe v davčnem letu zaposlitve in v naslednjih davčnih letih glede na izplačane plače tej osebi v posameznem davčnem letu. <p/> Za koga lahko uveljavljate olajšavo? <p/> Davčno olajšavo lahko uveljavljate, če na novo in za nedoločen čas zaposlite brezposelno osebo iz ene od naslednjih skupin: <p/> mlajši od 26 let, ki so najmanj 6 mesecev prijavljeni med brezposelnimi na našem Zavodu, <p/> starejši od 55 let, ki so najmanj 6 mesecev prijavljeni med brezposelnimi na našem Zavodu. <p/> Pri tem je pomembno, da brezposelna oseba, ki jo zaposlite, v zadnjih 24 mesecih ni bila že zaposlena pri vas ali pri vaši povezani osebi. <p/> Kakšni so še pogoji za olajšavo? <p/> Davčno olajšavo lahko uveljavljate le, če povečate skupno število zaposlenih v davčnem letu oziroma davčnem obdobju, v katerem na novo zaposlite brezposelno osebo, za katero uveljavljate olajšavo. <p/> Povečanje števila zaposlenih pomeni, da je število vaših zaposlenih na zadnji dan davčnega leta oziroma obdobja višje, kot je povprečje 12 mesecev v tem davčnem letu oziroma obdobju. <p/> Pri ugotavljanju povečanja števila zaposlenih se zaposleni za krajši delovni čas upoštevajo sorazmerno, pri čemer se zaposleni za določen čas ne upoštevajo. <p/> NE PREZRITE: <p/> Davčna olajšava za zaposlitev brezposelnih se izključuje z: <p/> davčno olajšavo za zaposlovanje invalidov (po Zakonu o dohodnini in Zakonu o davku od dohodkov pravnih oseb), <p/> davčno olajšavo za zaposlovanje brezposelnih (po Zakonu o razvojni podpori Pomurski regiji v obdobju 2010-2015). <p/> Od kdaj velja olajšava? <p/> Zavezanci po Zakonu o dohodnini lahko uveljavljate olajšavo v davčnem obračunu akontacije dohodnine od dohodka iz dejavnosti od leta 2010 dalje. Zavezanci po Zakonu o davku od dohodkov pravnih oseb tudi lahko uveljavljate olajšavo v davčnem obračunu davka od dohodkov pravnih osebod od leta 2010 dalje. <p/> Več informacij: <p/> Več informacij o olajšavah za zaposlovanje dobite pri Finančni upravi RS, ki je pristojna za to področje, in sicer na vam najbližjem finančnem uradu. <p/> Poglejte si Zakon o dohodnini s spremembami, ki omogočajo tudi davčno olajšavo za zaposlovanje brezposelnih. <p/> Poglejte si Zakon o davku od dohodkov pravnih oseb s spremembami, ki omogočajo tudi davčno olajšavo za zaposlovanje brezposelnih. <p/> Več informacij o olajšavah za zaposlovanje <p/> Več informacij o olajšavah za zaposlovanje brezposelnih in zaposlovanje invalidov dobite pri Finančni upravi RS, ki je pristojna za to področje, in sicer na vam najbližjem finančnem uradu.